  Анжелика Тихонова корреспондент 19-тӥ шуркынмонэ Ижкарысь Суредан устолыкъя элькун музейын «Пурга – лымшор удмуртъёслэн кӧкызы» («Пурга – колыбель южных удмуртов») адӟытон усьтӥськиз. Со ик Пичи Пурга ёрослэн Ижкарын нуналъёсызлы кутскон сётӥз. Адӟытон кык арня ӵоже ужалоз. Усьтон ужрадэ ивортодэтъя «Удмуртия» агентстволэн корреспондентэз но вуылӥз. Ужрадэз Григорий Верещагинлэн «Чагыр, чагыр, дыдыке» нуны веттан гуреныз кутскизы. Сое ёросысь пичи кырӟась Юлия Гаврилова но Пичи Пургаысь Искусствоосъя нылпи школаысь крезен шудӥсьёслэн «Крезьгур» коллективзы быдэстӥзы. Кырӟан юнме быръемын ӧй вал, уго Григорий Верещагин но ас вакытаз Пичи Пурга ёросысь Буран гуртын улӥз но ужаз. Нош нуны веттан гур ӝытлы огъя мылкыд но сётӥз. Ӵапак кӧкы пыр адямилэн лулпуш дуннеез кылдэ, кудӥз вылэ со бӧрысь быдэс улонзэ пыкъяське. Со ас калыктэ яратон, вордӥськем шаердэ яратон, аслэсьтыд юрттэ, кылдэ, лулчебереттэ. Ми быгатӥськом шуыны, Пурга лымшор удмуртъёслэн кӧкызы луэ шуыса. Ми дорын сямъёс анайлэн йӧлэныз выжыысь выжые пыӵало Елена Абдрахманова, Пичи Пурга ёрос лыдӟетъюртысь ӧнерчи«Пурга – колыбель южных удмуртов» адӟытонэз усьтонэ трос гинэ калык люкаськиз: Пурга бӧлякысь ыстэм муртъёс, ёросысь дано адямиос, кивалтӥсьёс, суредасьёс но лулчеберетэн тунсыкъяськисьёс. «Пурга – колыбель южных удмуртов» адӟытонэз усьтон 12 фото Суредан устолыкъя элькун музейысь адӟытон залъёсын Удмуртиысь дано суредасьёслэн Алексей Холмогоровлэн, Пётр Ёлкинлэн, Семён Виноградовлэн но мукетъёсызлэн Пичи Пургаын но пурга калык сярысь лэсьтэм ужъёсынызы, Пичи Пурга ёросысь кибашлыосэн ужъёсынызы тодматскыны луиз. Кин ке понна соос выль усьтон луизы. Аслэсьтым школа аръёсме тодам вайи. Курбатова Дарьяпайлэн суредэз учебникъёсын вал, нош улэпкын мон сое туннэ гинэ нырысьсэ адӟи. Пигонъёсы ик ӝутскизы. Ужрад туж шуныт ортчиз Екатерина Мензарипова, суредасьЕкатерина Мензарипова Алексей Холмогоровлэн 1969-тӥ арын быдэстэм «Бабушка Дарья Курбатова из Баграш-Бигры» суредэз сярысь мылкыдъёссэ вераз. Ӵапак со адӟытонлэн шорсюлмыз луиз шуыны луоз. Солэн историеныз люкаськемъёсты Дарья Курбатовалэн нунокезлэн нылыз, Баграш-Бигра гуртысь школаын историлы дышетӥсь Ирина Ушакова тодматӥз. Солэн кылъёсызъя, 1968-тӥ арын ковер куисьёс сярысь кино лэсьтыны малпазы но материал люкан вылысь гуртъёстӥ ветлӥзы. Соос пӧлын суредась Алексей Холмогоров но вал. Ӵапак соку со Баграш-Бигра гуртысь Дарья Курбатоваез синйылтӥз но ар ортчыса суредзэ лэсьтыны вуиз. Куиськисьёс трос вал, но ӵапак Курбат Дарьялэн коверъёсыз, пужыосыз чебергес пӧрмо вылэм. Тросэз пужызэ басьто вылэм Курбат Дарьялэсь. Со сярысь верало чукъёсыз. Пус карыса, тау карыса, син медаз усьы шуыса, чук керттыса кельто вылэм. Соин ик соку кельшытыса, Алексей Павлович вуиз вал Дарья Ивановна доры. Сое малпаз аслаз героиняез карыны. Солэн вал цикл портретов «Женщины Удмуртии». Ӵапак со циклын Дарья Ивановна одӥгез солэн героиняез луэ Ирина Ушакова, суредысь Дарья Курбатовалэн ӵыжы-выжыезДарья Курбатовалэн ужъёсыз трос пол гинэ пусйылэмын. Соос Всесоюзной адӟытонэ вуылэмын, отысь лауреат луыса бертэмын. Огез ужез Ижысь шаертодонъя музейын возиське, нош огез, Ирина Ушаковалэн семьяяз утиськем коверез, та адӟытонэ поттэмын. Адӟытон пумысен малпанъёссэс, Пичи Пурга калык сярысь тодэ ваёнъёссэс суредась Пётр Ёлкин но Удмуртилэн лулчеберетъя азьвыл министрез Анетта Сидорова веразы. Соос калыклэсь куно пумитаны котьку дась луэмзэс, огъя улэмзэс, ужаны быгатэмзэс пусйизы. Калыклы капчи мылкыд «Зарни шеп» ансамбль, Богдан Анфиногенов но Татьяна Москвиналэсь «Времена года» коллекцизэ возьматон кузьмазы. Пӧртэм, синмаськымон чебер удмурт дэремъёсты Mademоiselle Oudmurte студиысь модалиос возьматӥзы. Озьы ик музей борддоръёсты вашкала но туала куэм коверъёс, удмурт дэремъёс, пулэсь лэсьтэм арбериос но мукет макеос чебертӥзы. Ваньзы ик соос асьсэлэсь историзэс мадё, бордазы кыско, кема-кема вӧзазы учкыса, синмаськыса, эскерыса сылыто. Зэмзэ верано ке, мон уг малпаськы вал татын сыӵе зол адӟытон луоз шуыса, малы ке шуоно мон малпай луозы кӧня ке суредъёс. Нош татын! Сыӵе ваньмыз сюлме пырись, сыӵе дуно, со пужыос но, со коверъёс сыӵе сюлме лякисько Лукерья Шихова, адӟытонэн тодматскись Адӟытонысь ужъёс 10 фото Пичи Пурга ёрослэн 90 ар тырмонэзлы сӥзем ужрадъёсты ортчытон борды вань ӧръёсты уже кутыса басьтӥськемзылы синмаськемзэ Удмуртиысь лулчеберетъя министр Владимир Соловьёв вераз. Со таӵе амалэн ужан солы туж яра шуыса пусйиз. Котькуд ёросын вань киужез но возьматыны, картинаос пыр историзэс но, адямиослэсь биографиоссэс но вераны. Ёросъёсысь лулчеберет юртъёсын ужасьёс туннэ кырӟанэн-эктонэн гинэ уг данъясько. Соин ик мыным йӧтэ бадӟым лулчеберетлэсь вань люкетсэ возьматыны таӵе комплексной луонлык шедьтэм, со администрацилэн творческой амалэн ужамез Владимир Соловьёв, Удмуртиысь лулчеберетъя министрМинистрлэн кылъёсызъя, таӵе ужрад пичипургаослы данъяськон мылкыд сётэ, нош ёросэн тодмотэм муртъёслы выль усьтонъёс лэсьтыны луонлык кылдытэ. Мыным маиз эшшо кельше. Толло нуналэз туннэ нуналэн герӟаса сётӥське. Тани коверъёс но, кудъёсыз азьын ми сылӥмы, отын ик вужез, отын ик пиналэз - мастеръёслэн али лэсьтэм ужъёссы. Озьыен, лулчеберет улэ, азьланьтӥське, туала тунсыко выль буёлъёсын тырме. Соин ик пурга историлэн чебер ӵуказе нуналэз вань Владимир Соловьёв, Удмуртиысь лулчеберетъя министр«Пурга – колыбель южных удмуртов» адӟытон Суредаськонъя элькун музейын кык арня ӵоже ужалоз. Соин котькуд мылкыд карись тодматскыны быгатоз. Со сяна, музейын мукет пӧртэм ужрадъёс но ортчозы. Юбилейной армы йылпумъяське бере, ми малпамы, милям вань на Ижкарын но, быдэсак Удмуртиын но Пургалась кошкем, Пургалан будэм улӥсьёсмы, асьсэзыз ми дорын реализовать карем, визьнод басьтэм, семья кылдытэм муртъёс. Тросэз соос Ижкарын. Соин ик ми, Пурга землячествоен вераськыса, тани таӵе бадӟым ужрад малпам Сергей Юрин, Пичи Пурга ёрослэн тӧроезВераны кулэ, Пичи Пурга ёросын 90 ар тырмонзылы трос пӧртэм ужрадъёс ортчизы. «Пурга берга» фестиваль улсын котькуд гурт поселениын асьсэ фестивальёссэс радъязы, Котырес лыдпуслы сӥзем бадӟым сиё-дано ужрад черкогуртын ортчытӥзы, кытын Богдан Анфиногенов вордскем ёросэзлы сӥзем кырӟанэзъя пуктэм клипсэ возьматӥз. Нош Ижкарын ужрадъёс юбилей арез йылпумъясь луозы ини. Йылпумъяськоз милям та ужрадмы 8-тӥ толсуре. Филармониын бадӟым концерт луоз, ёросмылы, калыкмылы тау карыса. Милемлы, пургаослы, элькун коллективъёс но тау карыса, малы ке шуоно отын но трос пургаос. Тӥни сыӵе ёросмылэсь юбилейной арзэ йылпумъян ужрад луоз Сергей Юрин, Пичи Пурга ёрослэн тӧроезТодэ вайытом, адӟытонэз усьтон азьын Пичи Пурга ёрослэн но Ижкарлэн тӧрооссы муниципал кылдытэтъёслэн валче ужанзы сярысь тупанкылэз кинюртӥзы.  Тегъёс: Лулчеберет Ижкар Удмуртия ПичиПурга адӟытон Суреданустолыкъямузей 100ар  